ΚΑΝΟΝΙΣΜΟΣ (ΕΚ) αριθ. 1435/1999 ΤΗΣ ΕΠΙΤΡΟΠΗΣ

της 30ής Ιουνίου 1999

για τον καθορισμό του ισοζυγίου των προβλέψεων εφοδιασμού για την περίοδο 1999/2000 σε ζάχαρη των μικρών νησιών του Αιγαίου Πελάγους, όπως προβλέπεται από τον κανονισμό (ΕΟΚ) αριθ. 2019/93 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2019/93 του Συμβουλίου, της 19ης Ιουλίου 1993, για την θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου πελάγους(1), όπως τροποποιήθηκε τελευταία από τον κανονισμό (ΕΚ) αριθ. 1257/1999 της Επιτροπής(2), και ιδίως το άρθρο 4,

Εκτιμώντας:

(1) ότι οι λεπτομέρειες εφαρμογής του κανονισμού (ΕΟΚ) αριθ. 2019/93 όσον αφορά το ειδικό καθεστώς εφοδιασμού με ορισμένα γεωργικά προϊόντα, καθορίστηκαν από τον κανονισμό (ΕΟΚ) αριθ. 2958/93 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1802/95(4)·

(2) ότι ο κανονισμός (ΕΟΚ) αριθ. 3719/88 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1127/1999(6), έχει καθορίσει τις κοινές λεπτομέρειες του καθεστώτος εφαρμογής των πιστοποιητικών εισαγωγής· ότι ο κανονισμός (ΕΚ) αριθ. 1464/95 της Επιτροπής, της 27ης Ιουνίου 1995, σχετικά με ειδικές λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα της ζάχαρης(7), όπως τροποποιήθηκε τελευταία από τον κανονισμό (ΕΚ) αριθ. 1148/98(8), έχει προβλέψει ειδικές λεπτομέρειες στον εν λόγω τομέα·

(3) ότι, για να ληφθούν υπόψη οι ειδικές εμπορικές πρακτικές στον τομέα της ζάχαρης, πρέπει να προβλεφθούν λεπτομέρειες συμπληρωματικές ή παρεκκλιτικές ως προς τις διατάξεις του κανονισμού (ΕΟΚ) αριθ. 2958/93·

(4) ότι, για την εφαρμογή των διατάξεων του άρθρου 2 του κανονισμού (ΕΟΚ) αριθ. 2019/93, πρέπει να καθοριστεί το προβεπόμενο ισοζύγιο εφοδιασμού για την περίοδο 1999/2000 σε ζάχαρη για τα μικρά νησιά του Αιγαίου Πελάγους· ότι το ισοζύγιο αυτό μπορεί να αναθεωρηθεί κατά τη διάρκεια της περιόδου, ανάλογα με την εξέλιξη των αναγκών των νησιών αυτών·

(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατ' εφαρμογή του άρθρου 2 του κανονισμού (ΕΟΚ) αριθ. 2019/93, οι ποσότητες του προβλεπομένου ισοζυγίου εφοδιασμού των μικρών νησιών του Αιγαίου Πελάγους σε ζάχαρη κοινοτικής καταγωγής, για την περίοδο εμπορίας 1999/2000, καθορίζονται στο παράρτημα.

Άρθρο 2

Η διάρκεια ισχύος των πιστοποιητικών ενίσχυσης λήγει την τελευταία ημέρα του δεύτερου μήνα που έπεται εκείνου της έκδοσής τους.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 184 της 27.7.1993, σ. 1.

(2) ΕΕ L 160 της 26.6.1999, σ. 80.

(3) ΕΕ L 267 της 28.10.1993, σ. 4.

(4) ΕΕ L 174 της 26.7.1995, σ. 27.

(5) ΕΕ L 331 της 2.12.1988, σ. 1.

(6) ΕΕ L 135 της 29.5.1999, σ. 48.

(7) ΕΕ L 144 της 28.6.1995, σ. 14.

(8) ΕΕ L 159 της 3.6.1998, σ. 38.

ΠΑΡΑΡΤΗΜΑ

Ισοζύγιο εφοδιασμού των μικρών νησιών του Αιγαίου πελάγους για την περίοδο από 1ης Ιουλίου 1999 έως 30 Ιουνίου 2000

>ΘΕΣΗ ΠΙΝΑΚΑ>